khistorydata/jeongjo-sjw-relations huggingface dataset:
정조 19년
領議政洪樂性左議政兪彦鎬右議政蔡濟恭領中樞府事金憙等箚曰伏以大禮順成於躋享聖孝彌光於追遠六慶咸湊八域均歡仍伏念臣等近日所爭執者卽天經民彝之攸關而上之不可以咈意而固拒也下之不可以順旨而遂已也祗緣臣等誠淺辭拙尙未格回天聽畢竟求對而不得請具箚而不得上引義而不得遂臣樂性則適乞暇在途治疏亦未登徹仍値齋禁不敢更瀆伈俔泯默以至于今自有大官以來豈有若臣等之隳國體壞私義者哉嗚呼當日縷縷筵敎中一段惻怛丁寧之諭伏地承聆自不勝其感動嘆嗟臣等雖愚不肖亦豈不仰認聖意之所在而第念殿下之所行者一時不忍之私恩也臣等之所爭者萬世不易之公法也公私恩義雖或有時相奪而臣之於君但當以大義公法反覆開陳期於準請而後已安有難於爲辭而急於將順不思所以積誠感回也耶語曰明主可以理奪夫以人主之威尊凡有所令宜莫敢與爭而苟或當於理合於義則勉而從之此從古人臣所以得之於明主者也臣等向伏見求對批旨首尾累千百言所以敷示心腹剖析義理者深切著明靡有遺蘊而抑臣等於此不能無滋惑之見至若聖祖之所以處世龍妻者則臣等曾於前席已以前後首從輕重之有異先正易地從違之不同備陳愚見今不必更事架疊而聖敎中所以責勉於臣等者惟在於以事堯之道事之大哉王言臣等之平日所自勉者亦惟在是而但念堯舜之爲堯舜不過曰一循於理無過不及之差耳殿下試以向來之處分反求於聖心則旣允臺啓矣旣命王府擧行矣旣又責其擧行之稽遲矣忽於屢日之後遽降非常之敎非黜非謫置之城闉咫尺之間而强分城之內外曰是亦黜置也揆之聖人大公至之中道其果無毫釐之差乎然則臣等之屢聒而不知止者實出於以堯舜仰望之義也恭惟聖學高明燭盡衆理倘於淸燕之暇留神澄省則必不以臣等之言微而或吝於虛受也噫明義一部卽我東之春秋而歲月寖邈人心忸安義理尤不可不闡隄防尤不可不嚴伏乞聖明淵然深思亟令王府還發配所以重關和之典少洩神人之憤千萬顒祝取進止答曰省箚具悉卿等之懇旣言於卿等矣出置城外之擧卽屈群情而伸公法此而曰猶以爲不愜則斷當踐前言而已卿等諒之仍傳曰此批答遣史官傳諭
정조 19년
行司直鄭昌順疏曰伏以原廟躋享慶曠八回之聖甲達孝追遠禮成千古之盛典懽均神人忭同朝野仍念臣才疎而官顯恩隆而報蔑重以狷隘之性與世寡合拙直之言多忤少與偏荷庇覆之洪私得至保全於今日華貫峻秩皆出聖簡穀腹絲身摠是君餘兄弟叔姪竝被榮眷歷數朝紳罕有倫比及至臣身人則最下官則最高到底冥每奉指導之敎隨處僨誤輒蒙涵貸之私臣之一生長在造化陶甄之中立朝以來四十年間凶逆變怪何所不經而未嘗有絲毫玷累被人指議者此莫非天地生成之澤每一思惟淸血交輧銘心鏤骨不知死所惟有斷斷一心國耳公耳得保身名獲免大戾差待年至準擬乞身庶幾全歸以卒聖恩者卽臣區區所自期而今於垂死之年遽遭罔測之言上誤則哲之明下爲門戶之羞疏啓迭騰危辱備至哀號煩冤死將不瞑乃者臺啓之批特賜昭晣之敎因跡求情慮有未暴字字恩言洞燭心曲身抱覆盆之冤頭戴容光之照嚴譴之特寢爵秩之還敍是豈負罪如臣夢寐之所到哉嗚呼父母生之不能續之於旣絶天地育之不得噓之於已枯而人到窮處必呼告之殿下於臣續其旣絶噓其已枯恩過父母德邁天地則臣安得不冒萬死一鳴號乎臣與賊浚非姻非族而不幸家居累世隣比自其父祖亦相親熟渠以里中之子有時來訪在其通籍之前已爲識面及廁近列自托國邊曾是世族人多親知認賊爲子從古見欺末梢之窮兇極惡非所逆睹平日之慶慰問訊不能拒絶臣所知之亦與人同而臣之視渠只是里巷之少年渠之論臣每稱古調之無用譏評之言隣人多傳則其所親疎卽此可見相知本末不過如斯而特以洞閈之相近橫被臆逆之衛言言全沒把捉勒加誣衊孤注於臣媒孽於臣周羅譸張爲言罔極聞之驚心究之無根必欲湛滅以快其心從前懷璧之罪竟媒下石之憯此殆臣言行之無素有以致猜嫉之偏集有罪無罪天鑑在上臣何庸多辨有眼不識梟獍矯誣之凶圖鴟張如彼藉弄之逆節狼藉至此猶不能早知而逆折此實臣沒齒之痛恨直欲抉眼剚腹而不可得也至若構煽陷害之目雖彼黨伐急於構臣亦豈忍指無爲有架虛鑿空上欺聖明下惑聽聞哉未知何許良善被臣構陷於何地陷於何罪苟有是事何不直陳明明聖朝赫赫臨下若使無辜之良善一任臣構陷而莫之何問則臣之爲小人爲讒夫固不足恤其爲累聖德而壞世道當如何哉下臣司敗嚴加究覈仍令言者明有指告苟有一毫依俙彷彿之可以指擬者當伏邦刑以謝人言如其不然宜有辨晣以昭聖代平明之化以解中外疑眩之情毋使緣臣無狀上免聖政則臣雖滅死萬萬亦所甘心噫臣事我聖明粵自震邸迨今三十有餘年矣爲人長短稟性邪正宜莫逃於淵鑑之下彼不知臣者街巷口氣羞與較辨而若臣之自恨自悼者則有之平生飭勉每欲謹拙雖在少壯之時若浼染汚之跡到今白首息影塞兌是非毁譽俱不相干臣旣忘世人宜忘臣而只緣臣不才冥升未忍便訣墻高基下遂爲禍的滄浪纓足尙誰怨尤伏乞聖慈憐臣矜臣斥臣勘臣以爲辜恩負國者之戒千萬幸甚臣無任云云答曰省疏具悉卿之本末詳知之勿辭行公
정조 19년
乙卯四月二十七日卯時上御熙政堂抄啓文臣親試專經文臣殿講入侍時行左承旨洪義榮行右承旨李晩秀左副承旨任希存右副承旨兪漢寧同副承旨李肇源假注書具得魯趙台榮記注官金錫泰金良倜以次進伏訖引儀分引親試試官原任直提學金憙檢校直提學徐有防檢校直閣李晩秀金勉柱南公轍直閣李始源檢校待敎徐有榘殿講試官領府事金憙吏曹判書尹蓍東行副司直閔台爀李喆模李庚運李趾永吳泰賢入就位行四拜禮以次進伏訖憙進奏曰昨日勞動旣多今又早朝臨殿聖體若何上曰一樣矣憙曰王大妃殿氣候若何上曰一樣矣憙曰惠慶宮氣候若何上曰一樣矣仍命書親試題揭之又命開講上曰近來文臣殿講殆同戲劇今番則必以大章受講諸試官一一各問文義可也上曰抄啓文臣退詣內閣以爲製進事分付希存承命分付上曰親試試官姑爲權退也有防等退去上曰當該司謁令攸司科治出榻敎命書榻敎曰正言金羲淳許遞令該曹口傳付軍職應講文臣以次進講命書傳敎曰今日侵暮專經文臣姑未畢講日次儒生退去使之明日待令漢寧曰持平李基慶旣已肅謝之後謂有情勢不爲傳啓直爲出去事甚未安推考警責何如上曰依爲之出擧條肇源曰假注書具得魯草冊與草筆置之袖裏不爲手持事甚未安推考何如上曰依爲之出擧條諸臣進講訖命退諸臣以次退出
정조 19년
乙卯四月二十七日酉時上御重熙堂忠淸道暗行御史入侍時同副承旨李肇源假注書具得魯記注官金良倜記事官吳泰曾忠淸道暗行御史金羲淳以次進伏訖上曰民情所見與所聞何如羲淳曰不至於顚連而猶多賑餘之遑急矣上曰瑞山治績何如羲淳曰凡於事爲之際不避任怨故民多訿謗矣上曰瑞山泰安兩邑之治不治可謂懸殊矣結錢事之不出道査實何也羲淳曰非係賑政故不出道矣上曰關於民事豈可不行査乎上曰御史朴鍾淳則毁譽相半於平澤倅而爾則專褒所聞之不同如是何也羲淳曰臣聞於過去沿路者不敢盡信矣上曰今久不雨民情頗望望否羲淳曰沿路民情皆顒望矣仍命退諸臣以次退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨任希存坐右副承旨未差同副承旨李肇源坐直注書鄭文始病一員未差假注書具得魯仕趙台榮仕直事變假注書未差
정조 19년
任希存啓曰今此端午帖製述人中時無職名人令該曹口傳付軍職何如傳曰允
정조 19년
承旨前望單子入之蔡弘遠落點
정조 19년
傳于李肇源曰忠淸江原兩道暗行御史入侍
정조 19년
以全羅監司李書九狀啓濟州移轉船俱爲還泊事傳于李肇源曰屢萬包剝運固已喜幸而今則竝與所載船隻一齊無事還泊其爲奇異難以容喩道伯以船格監色各別撫摩爲辭撫摩云者何謂也語欠別白令廟堂關飭俾無徒言而無當之弊傳于李祖源曰坐直承旨入侍
정조 19년
兵曹口傳政事以尹衡東爲羽林衛將
정조 19년
李肇源以兵曹言啓曰來五月初一日二番羽林衛番次矣該番將有闕之代依例口傳差出何如傳曰允
정조 19년
禁府啓目三和前府使趙岱更招云云所供如此待判下勘處何如判付啓觀此更招立證分明渠非誣罔之人則道伯將爲遂非之人乎寧有是也必是所謂李喆純之往說來言各有相左渠則如是聞之道伯則如彼聞之而然者揆以國綱不可置之然疑之科喆純拿問後下廟堂議處爲良如敎
정조 19년
行大司憲李致中大司諫李文會持平呂駿永獻納閔師宣校理金銑副校理李遇濟李始源修撰洪秀晩張至顯副修撰朴吉源等啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妙肚逆腸愈往愈甚初豈爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配而亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶憯筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒象掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情迹難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積二十一字刀割付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十五行刀割答曰不允
정조 19년
行大司憲李致中大司諫李文會持平呂駿永獻納閔師宣等啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酌於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親疎奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有一理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酌一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌推一行八字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間半諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同二字刀削之說旣已遲晩二字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有九宗之窮凶極惡至妖絶潛者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之奔卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居重職忽稱癲狂之病巧作掩護之計綢繆之跡參涉之狀明若觀火窮覈情節永拔根抵卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 19년
行大司憲李致中持平呂駿永等啓曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指作乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法新除授掌令邊景祐時在全羅道濟州地請斯速乘馹上來事下諭答曰不允下諭事依啓
정조 19년
大司諫李文會獻納閔師宣等啓曰罪人克觀克泰以妖任同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允
정조 19년
大司憲李義弼行大司諫宋鍈司諫李秉喆掌令韓用鐸持平李羲甲校理金銑副校理鄭來百正言金羲淳李東宇修撰洪秀晩等箚曰伏以噫嘻痛矣鄭妻之千罪萬惡已悉於原啓而以若劇逆大憝尙今假息於覆載之間而已是失刑之大者乃者還配之啓雖幸蒙允罪人未卽斯得有司尙稽擧行一日二日伈泄爲事國體之壞損已無可言而輿情之悶鬱去而益甚卽伏見傳敎下者有任便去住之命臣等相顧愕眙繼以抑塞噫罪人之自島而陸自陸而畿有若尋常罪犯之節次量移者然而臣等不忠不誠未能以死力爭感回天聽以至于今日又復俾處城外任其去住此何刑政此何擧條也使國而無法則已有國有法而寧有似此劇賊容貸之不足任其自去自住殆與全釋而無異者哉殿下雖欲强拂群情曲施私恩至引世龍妻爲喩而鄭妻之爲劇賊窩窟作群凶根柢者不可與世龍妻而同日語矣臣等雖甚無狀今此傳敎將順承幸斷無此理相率求對屢犯瀆擾而忱誠淺薄方寸莫借有懷未暴轉益抑鬱玆敢不避煩瀆聯陳短箚伏願聖明淵然深思亟寢成命仍令有司還發配所快正典刑焉取進止答曰省箚具悉卿等身爲掌憲執法之官以律名之當重反輕爭執則猶之爲今以任便居住謂若任其所之便其居住者然者萬萬寒心卿等爲先從重推考所請不允
정조 19년
校理金銑副校理李遇濟修撰洪秀晩張至顯副修撰朴吉源等疏曰伏以國法嚴於三尺王言信如四時一或反是則亂賊無所懲畏矣命令或歸輕褻矣噫嘻痛矣鄭妻卽乙酉諸賊之窩窟根柢也自有亂逆以來所未有之劇逆大憝則當初之自島而陸容置近畿者已是王章之大失而倫綱斁矣義理塞矣此莫非臣等不忠無狀之罪而共戴一天腐心痛骨者二十年于玆矣向者非常之擧出而擧國驚該輿憤益激及夫臺啓之請以還配則旣下允從之命凶賊之終未搜得則又降稽遲之責於是乎國法謂可少伸王言莫不仰信而忽於屢日之後聖敎一反於是至有出置城外之命使之任便去住有若全釋然者噫嘻此何事也此何擧也一部明義不在於天地之間則已旣在於天地之間則豈忍使此賊偃處於輦轂至近之地而爲今日臣子者不思所以明目張膽得請乃已之義乎此所以大臣三司前後爭執而乃殿下以世龍妻事援引靳兪此則首從輕重不啻懸殊以殿下聖明豈不念及於此而特以急於伸恩强引爲喩又以當踐前言之敎作爲箝制群下之資臣等死罪竊以爲大聖人辭令恐不當若是其輕遽也惟我殿下聖學高明凡於政令施措務盡曲當而獨此義理大關係處不念國法之莫嚴不思王言之至重擧條反歸乖當命令亦涉顚倒至使宗社之劇賊便同無罪撑亘之大義蕩然掃地此豈臣等所仰望於平日者哉臣等沬飮之餘繼以憂歎之至頃日三司留院之箚臣等亦有同參之人而昨已入啓故恭俟兪音尙靳批旨益不勝抑鬱之忱更陳聯疏仰瀆崇嚴伏乞聖明淵然深思惕然長慮亟寢成命還發配所仍允三司之啓快洩神人之憤焉臣等無任激切之至答曰省疏具悉爾等在經幄論思之列昧於任便居住之爲律名豈不慨然乎
정조 19년
乙卯四月二十八日卯時上御熙政堂文臣製述日次儒生殿講入侍時行左承旨洪義榮行右承旨李晩秀左副承旨任希存右副承旨兪漢寧同副承旨李肇源假注書具得魯趙台榮記注官金錫泰記事官吳泰曾檢校直閣金勉柱南公轍直閣李始源以次進伏訖引儀分引讀券官左議政兪彦鎬行司直徐有隣行副司直李益運對讀官行副司直洪義浩李羽晉副司果申鳳朝兵曹佐郞申溆考官左議政兪彦鎬行司直沈頤之戶曹判書李時秀參考官行副司直朴宗甲申獻朝副司果尹光普張至冕入就位行四拜禮以次進伏訖彦鎬進前奏曰朝氣似寒此時聖體若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣彦鎬曰儒生兪漢宅卽臣之親姪也似不得應講矣上曰唯命有隣益運書表賦題仍命揭之上曰製述試官姑權退可也有隣等退出上曰暗行御史入侍得魯承命出與暗行御史韓致應偕入進伏上曰書啓外如有民事之可陳更爲悉奏可也致應曰書啓外更無仰達之事矣上曰兩湖御史皆不出道云雖曰生疎之致寧不可駭乎彦鎬曰誠甚駭然矣上曰此不可仍而置之矣彦鎬曰繡衣之行若無潛往潛來之特敎又有守令罪過査究得失之事則出道擧行自是常例而湖西御史金羲淳湖南御史李羲甲書啓中守令犯科之所論列者多有覈實之擧而不爲出道無端潛還事體所在誠甚駭然不可以生疎所致置而不論金羲淳李羲甲竝從重推考何如上曰依爲之出擧條上命開講儒生等以次進講上曰吏判旣已別雲劍登筵御史書啓仍爲稟處可也吏曹判書尹蓍東進奏曰今番繡衣別單之自臣曹稟處與回啓者已三度而守令論列各自不同其中平澤與忠州臧否判異此時賑餘守令實難遽爾罷黜拿問稟處不害爲審愼之道今此繡衣回啓雖事係不法者姑先以拿處爲請似好故敢此仰達矣上曰依爲之蓍東曰此忠淸江原兩道暗行御史韓致應書啓也原州判官李協聖律已簡秉心確衙眷不挈樸素可尙而執滯疎闇還政則二萬餘石逋穀徵捧爲三千餘石今春又出三百餘石新逋田政則勘災二百八十結零該吏偸食爲一百三十六結軍政不問黃白不分男女士族被侵奸吏專委一境波蕩流徙相續爲辭長吏之責三政爲大而紊亂旣如此其外他邑退吏之留置冊房惟意偸弄本邑吏鄕之斂民賣任受賂等事竝不察飭揆以刑政宜置重典而李協聖再陞而爲本牧判官名以善治則前後之判若二人誠爲可駭而可訝令該府拿來嚴問逐條捧供更爲覈實稟處何如上曰依爲之蓍東曰永春前縣監李明誠或稱賑資或稱貸下各穀那移取用爲一千二百石零莅任後流戶爲六百餘戶軍丁之虛疊田疇之陳荒道臣論啓已爲現發而其外各穀貸用又有二百石零吏鄕偸弄者又有八百石零結錢仍用者又有五十四結零奸吏偸災者又有四結零所逋之穀刻期懲捧然後邑力民事可以少紓爲辭不法之罪雖經勘處繡啓現發又復狼藉則有不可仍置李明誠更爲拿問嚴處何如上曰依爲之蓍東曰堤川縣監朴休源柔善太過束濕奚論行商有濫稅之怨訟牒無果斷之政爲辭而過路探察論列疎略爲先令道臣査問論啓後稟處何如上曰依爲之蓍東曰砥平縣監李永喆公廨修補役民太重悖訟聽理反案可駭爲辭而用民非私役反訟非重罪論列又草略則姑宜略示薄警以責後效推考何如上曰依爲之蓍東曰江原監司李勉兢通練之才綜明之政規畫有定威惠竝施察民隱祛宿弊正風化懲陋俗爲辭而道臣體重今姑勿論京畿忠淸江原三道沿邑及關東栍驛中永春縣監宋畊玉忠州牧使金履銈連原察訪李德升保安察訪金弼龍廣州府尹徐美修利川府使南寅老陰竹縣監尹命基楊根郡守兪彦錥竝有褒無貶多譽少欠而其所論列俱未免省略竝今姑置之何如上曰依爲之出擧條上命蓍東先退儒生進講訖上曰製述試官入來科次事分付得魯承命出傳有隣等進伏考試彦鎬曰表券纔已畢考而賦券則皆不知題意矣命書傳敎曰文臣製述不知題意賦券皆然在前多有更試之例而今已侵暮使之明日來待考券坼名訖命書傳敎曰朱書等於經傳則酌海篇名誤書大全卷數錯陳當該文臣李游夏韓致重李漢喬不可以外等例捧傳旨而止竝禁惟命試官以下竝先退命書傳敎曰今已過齋去三月二十八日留院三司聯箚入之得魯承命出持入命漢寧讀奏訖仍命書批答訖漢寧曰臺啓雖曰體重若値殿座時則例不當臺廳傳啓而今日兩司諸臺不待殿座之罷入來臺廳遽然傳啓事係乖例臣之矇然受來不勝惶恐而兩司諸臺不可置而勿論竝推考何如上曰依爲之爾亦推考可也出擧條上曰當該承旨任希存推考出榻敎又命書榻敎曰明日文臣製述命官左相代領府事爲之命退諸臣以次退出
정조 19년
乙卯四月二十八日戌時上御重熙堂坐直承旨入侍時同副承旨李肇源假注書趙台榮記注官金錫泰記事官吳泰曾以次進伏訖上命書傳敎曰殿座時臺啓之自外徑傳此豈臺臣之責乎六承旨皆在班次臺諫雖欲傳之其可得乎若非該房小退歷路之捧置則豈有今日之葛藤乎如是而反請臺臣之問備該房事節節做錯今聞承宣言殿座旣罷而登筵無路具書旣傳而還推無例夜漏將下出場杳然當該迂路誤捧之該房承旨罷職非其招而偕往之注書亦爲汰去臺啓體重不得已賜批臺諫之誤傳亦有所失避嫌酬應又將侵夜詣臺臺臣竝許遞俾伸廉隅又命書臺啓批旨訖命書傳敎曰今四月朔日次儒生殿講通幼學朴思彦李集運製述更試比較賦二下一進士李光顯二下崔壽亨具康古詩三上生員金會淵各給一分其中詩賦壯元以直赴會試捧傳旨其餘製述入格內下扇筆分等施賞殿講略以下諸生皆未能成樣賞典竝勿論該房知悉又命書傳敎曰承旨前望單子入之今已夜深待開門牌招察任命退承史以次退出
정조 19년
行都承旨李祖源奉命在外行左承旨李晩秀坐行右承旨李益運未拜肅左副承旨任希存坐直右副承旨蔡弘遠坐同副承旨李肇源坐直注書鄭文始病一員未差假注書具得魯仕趙台榮仕直事變假注書任浚常仕
정조 19년
李肇源啓曰大司憲持平一員未差執義宋煥箕掌令李城輔邊景祐在外持平李基慶呈辭監察茶時之意敢啓傳曰知道
정조 19년
李肇源啓曰專經武臣殿講以射代講過齋後更稟事命下矣以何日爲之敢稟傳曰明日爲之
정조 19년
李肇源啓曰專經武臣殿講以射代講明日爲之事命下矣處所以何處爲之乎敢稟傳曰明日則奉命大臣當復命其外亦多酬應遣大臣命官爲之處所訓鍊院爲之
정조 19년
傳于李肇源曰御史入侍傳于李肇源曰吏曹堂上入侍
정조 19년
傳于李肇源曰承旨房仍右副爲軍士房
정조 19년
傳于蔡弘遠曰軍士房承旨入侍
정조 19년
事變假注書尹濟弘汰去代以任浚常爲事變假注書
정조 19년
李肇源啓曰事變假注書任浚常時無職名令該曹依例付軍職冠帶常仕何如傳曰允
정조 19년
有政吏批判書尹蓍東參判黃昇源進參議未差同副承旨李肇源進以韓晩裕爲吏曹參議申思運爲大司憲李東稷爲大司諫李萬榮爲獻納崔光泰爲持平申鳳朝爲正言
정조 19년
兵批判書沈煥之受由參判趙鎭寬病參議沈鏗入直進參知崔守魯病右副承旨蔡弘遠進同知單林俊昌副司直李致中李文會呂駿永閔師宣
정조 19년
李肇源啓曰端午帖製述人旣已抄啓矣弘文提學徐有隣待開門牌招以爲出韻科次之地何如傳曰允
정조 19년
李肇源以都摠府言啓曰今日入直內三廳武兼禁軍及軍兵等當爲中日習射而便殿親臨文臣製述更試相値不得爲之之意敢啓傳曰知道
정조 19년
蔡弘遠以義禁府言啓曰時囚罪人趙岱更招公事判付內李喆純拿問事命下矣李喆純方在箕營幕中依例發遣府書吏卽爲拿來之意敢啓傳曰知道近以此事添一酬應豈有如許國體星火拿來斯速出場可也
정조 19년
全羅道暗行御史李羲甲書啓啓下吏曹爲旀士大夫之不讀律文實爲識者之譏笑兺除良至於吏文其爲關係於官府公私文書無異於經傳之諺讀而近俗皆不致察乙仍于甚至繡啓句語有此不成話頭之吏讀遍考原書初不近似大抵吏文昉自弘儒侯薛聰伊後勘定作爲金石不易之典則如是魯莽豈成說乎有司堂上中吏判知悉全謄吏文一冊具音釋印出分給京各司聽訟衙門及諸道營閫因此而又有提飭者事大之吏文雖異於國中之吏文制置法意果何如其程選冊子不但用於承文參下之九處講六臘貶坐之政府講而已臨殿試題也頭辭結語渠各誦書而又於文臣之新出身者三十以前科應付漢學殿講其外竝付吏文製述一如專經殿講春秋製述之規而十數年來全然抛置出身之文臣不知漢學與吏文之爲何許物事愛禮之義固如是乎令槐院譯院考例草記如式抄啓以爲修明舊典之地事使之知悉爲良如敎
정조 19년
乙卯四月二十九日卯時上御熙政堂文臣製述更試入侍時行左承旨洪義榮行右承旨李晩秀左副承旨任希存假注書具得魯趙台榮記注官金錫泰記事官吳泰曾檢校直閣金勉柱南公轍直閣李始源以次進伏訖上曰試官昨日已爲行禮直爲陞殿事分付晩秀承命分付試官領府事金憙行司直徐有隣行副司直李益運洪義浩李羽晉副司果申鳳朝兵曹佐郞申溆以次進伏訖憙進奏曰連日臨殿聖體若何上曰一樣矣憙曰王大妃氣候若何上曰一樣矣憙曰惠慶宮氣候若何上曰一樣矣上曰懸題紙入之有隣持懸題紙進伏上曰昨日諸券皆不知題意當以昨日題更試之矣仍命書賦題又命揭之上曰戶判省掃之行今日下直耶晩秀曰然矣上曰宮享不遠將爲薦俎官之人何可出外乎有隣曰宮享前雖曰還朝此時出外似未商量矣命書傳敎曰大享入稟則卿宰以下呈辭無得捧入親享命下則畿湖原居侍從催促上來卽應爲之格式近來凡事率多擺脫日前藝文提學事爲壞例之首而其後閣臣重臣之相續呈由政院一一無難捧入極爲駭然甚至今日將爲薦俎官者辭陛於享期只隔數日之時尤爲不審近日違式呈告之人從重推考呈辭一竝勿施當該承旨從重推考其中臨期疊捧之承宣施以譴罷之典以存古規此後申加嚴飭俾勿放過又命書傳敎曰政官牌招開政上曰試所承旨及史官留在試所餘竝先退可也諸臣以次退出
정조 19년
乙卯四月二十九日午時上御誠正閣吏曹堂上御史入侍時同副承旨李肇源假注書具得魯記注官金良倜記事官吳泰曾吏曹判書尹蓍東吏曹參判黃昇源全羅道暗行御史李羲甲以次進伏訖上曰昨年湖南穡事至於大無故朝家之晝宵憧憧經紀賙恤可謂靡不容極今春若不送一番御史則不無有不承權輿之歎故特命爾下送矣聞於栍邑皆不出道云命送繡衣之本意果安在哉羲甲曰藏蹤爲難亦皆遂事書啓後査處亦似未晩故果不出道矣上曰豈無特敎則名以御史而潛往潛來之事乎羅州俄莩之民果是眞的所見乎羲甲曰本牧中旬日例饋飢民而聚民之後始乃饋粥故民皆失時粥又致冷以至數十餘人之致殍而東門外聚瘞處臣果目見矣上曰然而不出道査實事甚駭然矣爾則從當勘處而本事不可不嚴査處之今日內更爲下去出道于本牧別定査官詳査以來可也蓍東曰今見別單則栍邑三倅皆未免不治竝爲出道何如上曰唯蓍東曰回啓則姑爲置之以待御史之更爲復命何如上曰唯仍命退諸臣以次退出
정조 19년
乙卯四月二十九日未時上御誠正閣文臣製述科次入侍時左副承旨任希存假注書趙台榮記注官金錫泰金良倜試官領府事金憙行司直徐有隣行副司直李益運洪義浩李羽晉兵曹佐郞申溆以次進伏訖上命憙進前考試考訖命希存坼名讀奏命書傳敎曰文臣製述箋居首弘文館副校理李始源賦居首禮曹佐郞金裕已各半熟馬一匹賜給命退諸臣以次退出
정조 19년
乙卯四月二十九日申時上御重熙堂軍士房承旨入侍時右副承旨蔡弘遠假注書趙台榮記注官金錫泰金良倜以次進伏訖上命書傳敎曰今番繡衣四人之差遣非不知年少未經事强覓數道栍邑矣名以繡衣不爲出道古有是否大抵潛往潛來其例絶罕若非特敎之拔例何敢自下擅便乎固已萬萬駭然其中湖南繡衣事尤爲駭然竝當待決末處分而先以忠州平澤兩倅事言之或云能或云不能臧否判若淵膝苟能採探一鄕之公論則豈或若彼之相左乎昨日吏判回啓時筵奏甚得宜故從之忠平兩邑守令雖畢賑姑勿拿來以待査啓之回下事分付該府上曰坐直承旨入侍出榻敎賤臣承命出傳同副承旨李肇源進伏上曰抄啓文臣中時帶臺職人許遞出榻敎命書榻敎曰前持平崔光泰司僕正仍任命退承史以次退出
정조 19년
兼都承旨李祖源奉命在外行左承旨李晩秀隨駕宿行右承旨李益運隨駕宿左副承旨任希存守宮直右副承旨蔡弘遠隨駕直同副承旨李肇源隨駕直注書鄭文始病一員未差假注書具得魯隨駕宿趙台榮隨駕直事變假注書任浚常守宮直
정조 19년
上詣景慕宮展拜罷後內閣政院玉堂藥房口傳問安答曰知道
정조 19년
藥房都提調臣洪樂性提調臣沈頤之副提調臣任希存啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李肇源啓曰大司憲申思運執義宋煥箕掌令李城輔邊景祐在外持平李基慶呈辭持平一員未差監察茶時之意敢啓傳曰知道
정조 19년
蔡弘遠啓曰明日常參經筵取稟傳曰停
정조 19년
傳于李益運曰禮房承旨入侍
정조 19년
傳于李晩秀曰傳香承旨馳詣宗廟奉審摘奸以來
정조 19년
以來五月初一日輪對官望單子傳于李益運曰後日次來待
정조 19년
以香室景慕宮朔祭受押單子傳于李益運曰親押
정조 19년
傳于李益運曰奉命大臣入侍
정조 19년
傳于李益運曰時原任大臣入侍
정조 19년
傳于李晩秀曰北道試券上來弘文提學牌招
정조 19년
有政吏批判書尹蓍東參判黃昇源進參議未差行左承旨李晩秀進以姜克成爲持平李尙寯爲正言朴宗甲爲禮曹參議蔡一祥爲奉常主簿司僕正崔光泰仍任事承傳都承旨李祖源今加資憲咸鏡監司趙宗鉉今加崇祿禮曹判書閔鍾顯今加崇政以上加資事承傳
정조 19년
兵批判書沈煥之進參判趙鎭寬參議沈鏗病參知崔守魯入直右副承旨蔡弘遠進以黃成浩爲景福將盧聖伯爲慶熙將黃壽海爲鷺梁別將副司正任後常僉知二單黃成浩盧聖伯
정조 19년
李晩秀以吏曹言啓曰都承旨李祖源今陞資憲矣依例送西後兼都承旨下批之意敢啓傳曰知道
정조 19년
吏批再政以趙萬元爲典籍
정조 19년
蔡弘遠以兵曹言啓曰都承旨李祖源資級係是資憲當爲知中樞下批而時無見窠依例作闕下批之意敢啓傳曰知道
정조 19년
以吏曹參議韓晩裕牌不進罷職傳旨傳于李晩秀曰只推
정조 19년
以金龍見等囚單子傳于李肇源曰放
정조 19년
傳于李晩秀曰兵曹當該堂上遞差郞廳汰去
정조 19년
傳于李晩秀曰兵曹堂郞令該曹口傳差出
정조 19년
吏曹口傳政事以閔昌爀爲兵曹參議趙萬元爲兵曹佐郞
정조 19년
李益運以禮曹言啓曰來五月初六日景慕宮夏享大祭親行時省牲省器之節依例以親臨磨鍊擧行乎敢稟傳曰親行矣
정조 19년
蔡弘遠以兵曹言啓曰來五月初五日大駕詣景慕宮齋宿初六日夏享大祭親行時隨駕禁軍及馬步軍以幾番幾哨磨鍊而本宮春享大祭時禁衛大將率本營騎士及守摠兩營付料軍留陣矣今番則留陣及餘軍留營何以爲之乎敢稟傳曰訓局步軍十哨馬軍二哨爲先後廂禁軍三番隨駕挾輩軍一百名爲之副輦及扈衛軍官有廂軍推牌軍竝除之路由館峴留營留陣置之可也
정조 19년
李肇源以兵曹言啓曰以專經武臣殿講取稟有正月以後堂下武臣朔試射今月內一竝擧行之命而臣曹連因有故不得爲之待來來月無故日準次設行之意敢啓傳曰知道
정조 19년
蔡弘遠以專經武臣試射時試所差備官以命官意啓曰從地形以八貫革擧行之意敢啓傳曰知道
정조 19년
李肇源以專經武臣試射時試所差備官以命官意啓曰守門將李東鉉姜熙文李性林李寅建元道英李德純今方入直矣依例除標信代直出試之意敢啓傳曰知道
정조 19년
蔡弘遠以備邊司言啓曰端午在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人員竝爲敍用令該曹口傳付軍職何如傳曰允
정조 19년
李肇源以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在通編矣卽見忠淸前監司李亨元平安監司金載瓚全羅監司李書九慶尙前監司趙鎭宅京畿監司徐有防咸鏡監司趙宗鉉統制使李得濟捧未捧狀啓則忠淸道新還餉居末德山縣監金直休平安道新軍餉居末五老梁萬戶鄭顯行居二孟山縣監李毅和元還上居末嗭洞前權管禹德延居二乫軒洞前權管南錫祐居三五老梁萬戶鄭顯行全羅道新還餉居末古阜郡守安廷瓛居二扶安前縣監李福潤居三長興府使許溟慶尙道新還上居末高靈縣監林濟遠居二河陽縣監朴命燮新軍餉居末泗川縣監李邦祚居二河陽縣監朴命燮居三包伊萬戶鄭宗完軍布作米居末三嘉縣監洪樂敎居二高靈縣監林濟遠居三河陽縣監朴命燮浦項米居末興海郡守權宜一居二迎日縣監成道明居三永川郡守朴命淳射軍木作米居末高靈縣監林濟遠別會穀居末金海前府使鄭東愼京畿新還上居末陽智縣監洪旭浩居二交河郡守丁載運咸鏡道元還上居末鍾城前府使李義駿居二三水府使崔範星居三甲山府使李彦敬交濟穀居末會寧前府使李健秀居二鍾城前府使李義駿居三穩城前府使姜忱軍餉居末穩城前府使姜忱居二鎭東前萬戶李彦豐居三鍾城前府使李義駿統營所管新還餉居末金海前府使鄭東愼居二高靈縣監林濟遠居三古阜郡守安廷瓛寶城郡守金鎜扶安前縣監李福潤善山府使李采云矣竝當依事目勘處而至於設賑邑鎭自前有分揀之例德山縣監金直休五老梁萬戶鄭顯行嗭洞前權管禹德延乫軒洞前權管南錫祐古阜郡守安廷瓛扶安前縣監李福潤長興府使許溟高靈縣監林濟遠河陽縣監朴命燮泗川縣監李邦祚包伊萬戶鄭宗完三嘉縣監洪樂敎興海郡守權宜一迎日縣監成道明永川郡守朴明淳金海前府使鄭東愼交河郡守丁載運鍾城前府使李義駿三水府使崔範星甲山府使李彦敬會寧前府使李健秀穩城前府使姜忱善山前府使李采竝勿論寶城則係是私賑之邑非與公賑有異旣是賑邑則亦當有參恕之道該郡守金鎜一體分揀之意分付何如傳曰允
정조 19년
李肇源以義禁府言啓曰原州判官李協聖拿來嚴問永春前縣監李明誠拿問嚴處事傳旨啓下矣李協聖時在任所李明誠前以流戶之夥多流竄於咸鏡道慶源府依例發遣府羅將竝拿來何如傳曰李協聖則待道査上來拿來李明誠則今雖拿來其律豈至於此乎勿爲拿來可也
정조 19년
乙卯四月三十日卯時上御誠正閣藥房入診禮房承旨同爲入侍時藥房都提調洪樂性提調沈頤之副提調任希存行右承旨李益運假注書具得魯記注官金良倜記事官吳泰曾醫官柳光翼周命新李敬培安昌禧丁希泰以次進伏訖樂性曰日氣不調聖體若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰元子宮氣候何如上曰近來機務不得頻見而一向善過矣樂性曰伏聞外間傳聞近頗勤學云矣上曰日誦唐音五六十句或爲初中章而某人某詩某句皆能一一記憶矣樂性曰以眼彩仰覩精神之過人可以知之矣樂性曰醫官皆已待令使之入診何如上曰置之上曰卿今日何爲早動而入來乎樂性曰賤疾彌留久不參問安今日少愈故入來矣上曰卿在淸潭語到先卿門上題額輒感淚云卿之孝誠予本知之而聞來不勝感歎予以卿之福祿爲孝感所致矣上曰卿則先退可也仍哽咽曰齋宿頻數故來朔親享初則欲止之予逢是年是月心懷不能自抑當親行矣仍命書傳敎曰近以齋宿之頻數或涉於瀆褻來月朔享初欲命攝矣是年來月當此月朔之逢改實難按住傳香姑令勿爲景慕宮朔祭當親行該房知悉由逌瞻門往來亦以此意分付執事官從簡例磨鍊省牲省器置之又命書傳敎曰挾輦軍以銅龍門入直軍三十名爲之隨駕軍兵則壯勇大將率步軍二哨入直馬軍隨駕事分付兵曹則判堂受由以亞堂別侍衛事亦爲分付又命書傳敎曰連日以汗漫講製役役酬應者欲於今月內爲之之意也武臣試射雖値動駕出宮前仍爲設行限柳葉箭三巡修正試記命官與試官復命於齋所事令訓鍊院進去承旨知悉仍命退諸臣以次退出
정조 19년
乙卯四月三十日卯時上詣景慕宮擧動入侍時行左承旨李晩秀行右承旨李益運右副承旨蔡弘遠同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍直閣李始源以次隨駕上具翼善冠衮龍袍乘輿出永淸門弘化門由逌瞻門詣齋殿門外降輿入齋殿少頃出就板位行再拜禮入廟內奉審訖還御齋殿上曰奉命大臣入侍時原任大臣同爲入侍事傳諭賤臣承命出與奉命大臣李秉模右議政蔡濟恭領府事金憙偕入進伏訖濟恭等曰近日麥秋也朝氣頗寒聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣上敎秉模曰今因莫重典禮不得不煩卿而亦旣勞止往來之路得無所損乎秉模曰臣身何足恤也獲忝攝享之列幸覩曠禮之擧臣不勝與榮萬萬矣上曰前後行禮之日輒天氣昭朗齋夜遠誠亦得少慰矣秉模曰陰晴常多千里之不同而齋夜之淸朗彼此惟均此莫非宸誠之上格而天之所佑神亦臨止上曰日之陰晴似無甚關昔在先朝每當齋夜以淸明爲喜矣秉模曰吉祥所湊陰陽自協而天道之昭著蓋驗於陰晴矣上曰本宮宮制果如遙度乎秉模曰左右間較正間不但制度之稍狹恐不免翼室夾室之規兩位之同奉正間允協情文雖以祭器儀式言之飯羹盞盤各當正位前稍出而外者不過麪器果屬而此則雖以私家禮言之亦無所捱矣上曰器數則雖仍舊亦無掣礙之端耶秉模曰正間旣廣故床卓之大籩豆之多優可陳設矣上曰然則器數雖多於咸興仍舊而置之實合遵守之道矣濟恭等曰聖敎誠至當矣命書傳敎曰桓祖大王懿惠王后躋享于永興本宮時奉命大臣行判中樞府事李秉模鞍俱馬一匹面給子婿弟姪中調用位版書寫官禮曹判書閔鍾顯陪班承旨李祖源本道觀察使趙宗鉉竝加資櫝位龕室欌奉安假注書趙萬元陞六奉神卓執事安邊府使任希厚奉龍床執事咸興判官南獜耇各半熟馬一匹賜給第二室位版奉安洪原縣監尹悌東陞敍曾已陞敍則準職調用二十一日永興本宮還安及告由祭獻官行判中樞府事李秉模孰馬一匹賜給大祝假注書趙萬元半孰馬一匹賜給典祀官文川郡守尹寅基齋郞安邊府使任希厚祝史德原府使李潤默各兒馬一匹賜給贊者定平府使吳載衍謁者高原郡守尹相重各上弦弓一張賜給咸興本宮大祭及告由祭獻官觀察使趙宗鉉孰馬一匹賜給大祝洪原縣監尹悌東半孰馬一匹賜給典祀官咸興判官南獜耇齋郞端川府使李鴻德祝史利城縣監姜善鎭各兒馬一匹賜給贊者濬源殿令李昌杰謁者義陵參奉任希彦各上弦弓一張賜給二十六日永興本宮奉安後大祭初獻官行判中樞府事李秉模廐馬一匹賜給亞獻官禮曹判書閔鍾顯終獻官觀察使趙宗鉉各熟馬一匹賜給大祝假注書趙萬元陞六典祀官永興府使李漢興齋郞安邊府使任希厚祝史咸興判官南獜耇各兒馬一匹賜給贊者洪原縣監尹悌東謁者文川郡守尹寅基各上弦弓一張賜給香官校書正字趙萬元陞六宮司別差白景旜邊將除授地方官兼各務監董官永興府使李漢興已經水使履歷兵閫陞擬看役前別差太命喆光漆兼補書寫字官李命藝竝賞加東西唱執事儒生金聖憲朴泰漢四書朱書中一件賜給本宮祭監盧聖伯看役本府監官黃聖浩衛將調用太廟事知守僕金尙禮令該曹拔例施賞本宮守僕盧贊起等看役校吏工匠首勞者香室守僕金昌得帖加成給其餘京鄕員役工匠吏隷香僧等令該曹該道從厚施賞後狀聞祭器造成時戶曹判書李時秀半孰馬一匹賜給郞廳尹光心陞敍祭器監董儀節釐正檢校直閣李晩秀半孰馬一匹賜給大禮順成當令豐沛民庶咸被惠典咸興永興兩邑特爲量減當年租賦沿路三道各邑舊還最久條蕩滌驛人夫蠲役之道問于大臣已令出擧條分付竝令各該道臣知悉知委俾實惠得以下究今番擧行各該驛察訪高山兼任安邊府使任希厚銀溪察訪崔雲翰平丘察訪池日賓各上弦弓一張賜給此傳敎下諭于本道道臣又命書傳敎曰政官牌招開政永興本宮行禮時奉命大臣以下賞典下批又命書傳敎曰今番賞典一人雖兼數事毋得疊受秉模曰今此咸興永興租賦之減實是莫大之恩典而有田無田者之均被惠澤恐莫如今年還耗之除減故敢此仰達矣上曰右相之意何如濟恭曰咸永兩邑租稅之減惠澤非不浹民但念無田之民不可以同被其澤如欲均霑於大小貧富之類恐不如除減還耗矣上曰依爲之秉模曰驛站中北關之高山南山關東之新安直木此四站最爲難支之狀卽是沿路各站共公之論若不及今蘇救則將有絶站之慮而位土復戶朝家之區劃纖悉備具則隨時矯救之策專在道臣嚴飭兩道道臣別般變通期有實效仍以變通條件論列狀聞以爲從後憑處之地何如上曰依爲之秉模曰關東沿路六站蠲役之道臣於歸路廣加探問則如干詳定所納外無他可蠲者而所謂詳定所納者皆是驛戶中不應馬戶走卒之役者則蠲之無義臣意就沿路六站馬戶走卒每戶今年還上無論所受多寡各五斗蕩減雖在外站今番應役之類計其名數一體施行如或有不受還上之戶則題給五斗後蕩減似爲均惠之道故敢此仰達矣上曰依爲之秉模曰臣於歸路聞安邊驛民所告則驛民復戶中曾無撥米磨鍊之事而年前改量後忽地加出云眞有是也則古無今有有違法意分付道臣卽爲査實果如民訴則從長變通後使之論報備局何如上曰依爲之秉模曰京畿各驛站則旣無所納之身役至於貰牌則尤無蠲役之可論分付道臣量宜施賞後使之條列狀聞何如上曰依爲之秉模曰高山驛各站戶口三年一次點考隨闕捧錢蓋欲杜其隱漏逃避之弊而本驛謬例雖在連年遞易之時必於每等內一次點考非但大違法意驛民將何以支保乎自今以後申明舊制以三年一次定式揭之本驛永久遵行如是申飭之後又復違越則該察訪論以違制之律道臣亦難免不察之責以此嚴飭何如濟恭曰臣於年前備陳此弊仍以該察訪非有大段罪過無得公然遞改之意陳達蒙允出擧條申飭矣奉命大臣所陳今又如此其間爲弊之如前可以知矣事極可駭更加嚴飭從今以後新察訪雖到任必待點考當次之限始爲遵例之意別爲定式恐好矣上曰依爲之出擧條濟恭曰此北關奉命大臣李秉模狀啓也以爲北關驛民均惠之道詳加探察則自安邊至咸興十四驛站所納柴價錢二百八十兩邸役價錢一百五十兩合四百三十兩毋論馬戶走卒春秋徵捧之際爲弊多端今年條特爲除減春等已納之類移施來春則實爲莫大之惠而馬戶走卒可以均被除減之代十四站復戶所納田稅米太一年條爲二百四十餘石捧置邑倉仍爲糶糴若於此米中劃出二百餘石從市直從便區劃則便是以渠補渠恐似便當請令廟堂稟處矣今番北關奉命之行前後相續聖念爲軫沿路各驛之弊使奉命大臣必思從某條施惠之道得以上聞故其啓語如此矣柴錢邸錢之除減實爲均惠於馬戶及走卒如欲施惠無過於此今年條柴價錢邸價錢合四百三十兩竝爲除減而春等已納者移施來春竝依狀辭許施其所合代以十四站復戶稅米太從便區劃之意亦爲分付道臣何如上曰依爲之出擧條上曰此外又有民事之可陳乎秉模曰昨年北路旣是登歲故別無民事之仰達矣上曰卿則筵退後早歸私第善爲將攝也仍命大臣以下先退上曰稟事閣臣入侍得魯承命出與摠戎使徐龍輔偕入進伏龍輔曰昨年移轉變通之時北漢校卒支放之不足者無所出處以錢分給於畿內各邑使之貿米糶糴而耗條則無論豐歉每石四兩式以錢代捧補其不足之數矣見今市直騰踊四兩之錢不能當半石之價山城校卒之專仰斗料者以錢代放誠爲可矜在前支放不足之歲或有留庫中筵稟取用之例今亦依此例就留庫米條中磨鍊放下後以其錢待秋作米還報實合便宜故敢此仰達矣上曰依爲之出擧條少頃日暮時至上曰承史及侍衛竝權退可也諸臣退出
정조 19년
兼都承旨李祖源奉命在外行左承旨李晩秀坐行右承旨李益運坐左副承旨任希存坐右副承旨蔡弘遠坐直同副承旨李肇源坐直注書鄭文始病一員未差假注書具得魯仕趙台榮仕直事變假注書任俊常仕
정조 19년
李肇源啓曰大司憲申思運執義宋煥箕掌令李城輔邊景祐持平姜克成在外持平李基慶呈辭監察茶時之意敢啓傳曰知道
정조 19년
李益運啓曰明日常參經筵取稟傳曰停
정조 19년
蔡弘遠啓曰來初五日朝參日次而景慕宮夏享大祭親祭齋戒相値頉稟之意敢啓傳曰知道
정조 19년
李晩秀啓曰注書鄭文始連日不爲仕進卽爲牌招何如傳曰允
정조 19년
李晩秀以內閣言啓曰咸興永興試券一千八十五張史官趙萬元齎來故捧入之意敢啓傳曰科次時入之
정조 19년
李晩秀啓曰弘文提學徐有隣依下敎來待矣傳曰入侍科次
정조 19년
以注書鄭文始牌不進罷職傳旨傳于李肇源曰只推
정조 19년
兵曹口傳政事雙靑權管單鄭喆敏
정조 19년
李益運以整理儀軌廳郞廳以摠理大臣意啓曰傳曰整理通考纂輯之役聞已告竣而日熱如此校正與監印勢將待秋涼爲之郞廳竝減下抄啓舊選文臣與聞編役者亦勿仕進校正堂上及整理元堂仍置而校正郞廳二人令摠理大臣草記差下處暑間夜直安徐事命下矣奎章閣直閣李始源副司果金近淳校正郞廳差下使之擧行何如傳曰允整理元堂中公事句管副提調外亦皆減下行司直徐有隣校正堂上加差可也
정조 19년
李晩秀以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道
정조 19년
李肇源以戶曹言啓曰謹奉專敎奎章閣書吏劉相祐禮曹書吏千大振小木匠李龍起等處各木三疋米三斗從厚施賞之意敢啓傳曰知道
정조 19년
景慕宮朔祭親行敎是時贊禮行司直徐有隣典祀官奉常正柳師模宮司令洪樂綏執禮敦寧都正尹行恁執尊校理金銑大祝直閣李始源祝史司果朴鍾淳齋郞副修撰朴吉源贊者引儀任藗謁者兼引儀韓範敏贊禮引儀成殷柱祭監監察權太應
정조 19년
乙卯五月初一日子時上親行景慕宮朔祭入侍時行左承旨李晩秀行右承旨李益運右副承旨蔡弘遠同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍直閣李始源以次侍立上具冕服御齋殿親押時至上親押祝文訖出齋殿就板位行再拜禮入詣神位前上香獻幣獻酌大祝讀祝訖詣飮福位行飮福禮降復位行再拜禮詣望燎位望燎訖上還齋殿諸臣退出
정조 19년
乙卯五月初一日丑時上還宮入侍時行左承旨李晩秀行右承旨李益運右副承旨蔡弘遠同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍直閣李始源以次隨駕上具翼善冠衮龍袍出齋殿乘輿左議政兪彦鎬右議政蔡濟恭判府事金憙進前奏曰朔祭親行聖慕克伸夜候頗熱勞動旣多聖體若何上曰一樣矣上曰初欲待朝還宮矣見今雨意頗緊故玆還宮卿等問安勿爲之早卽退去可也彦鎬曰昨日專經武臣春夏等試射時柳葉箭只限三巡鐵箭騎芻俱未準格居首與無分人賞罰何以爲之乎上曰居首與無分竝勿論可也出擧條上曰翌日問安勿爲之出榻敎駕進發由日瞻門逌瞻門入弘化門明政門永靑門還內諸臣退出
정조 19년
乙卯五月初一日卯時上御重熙堂禮房承旨同副承旨入侍時行右承旨李益運同副承旨李肇源假注書具得魯記注官金良倜記事官吳泰曾以次進伏訖上命書傳敎曰二十六日行禮後狀啓二十八日午後齎來與二十一日行禮後伏啓之二日半入來雖有分刻之別大體則速於西撥該校問名道內準瓜權管令該曹口傳差送大臣許詢問之文蹟往來於各二日之餘比之邑校尤爲神速畿營該校帖加成給仍命退承史以次退出
정조 19년
乙卯五月初一日辰時上御便殿咸興永興儒生試取科次入侍時行左承旨李晩秀行右承旨李益運假注書具得魯記注官金良倜記事官吳泰曾弘文提學徐有隣工曹判書李家煥直閣李始源檢校待敎徐有榘副司果嚴耆金近淳副司正曺錫中李勉昇李東萬姜浚欽黃基天進伏訖上命書榻敎曰仕進閣臣及儀軌堂上試官加差直閣檢校待敎仕進儀軌郞廳對讀官差下又命書傳敎曰整理通考纂輯之役聞已告竣而日熱如此校正與監印勢將待秋涼爲之郞廳竝減下抄啓舊選文臣與聞編役者亦勿仕進校正堂上及整理元堂仍置而校正郞廳二人令摠理大臣草記差下處暑間夜直安徐事分付又命書傳敎曰永興本宮禮成後咸興永興儒生武士試取時賦二下咸興居首進士魏光肇三上一永興居首幼學金履垕竝直赴殿試之次咸興三上幼學鄭益勳林鳴鶴韓喆濟永興三上幼學車宗文竝直赴會試兩邑三中幼學尹忠植等十四人正音通釋各一件賜給三下幼學李泰一等二十九人各紙一卷筆三枝墨一笏賜給草三下幼學韓益豪等三十一人各紙一卷賜給冊子令內閣安寶下送紙筆墨令本道分給武士鐵箭一百三十步以上永興忠義申德彬咸興土官金鉉九等十一人柳葉箭三中以上永興親騎衛朴仁協咸興閑良金應海等十四人竝直赴殿試鐵箭百二十步以上永興親率金兌運咸興忠義全泰起等二十一人柳葉箭三分以上永興司僕全成仁咸興親騎衛朴昌渙等二十八人竝直赴會試其餘鐵箭百十步以上柳葉箭二中以上一百二十七人先令奉命大臣賞給米斗今番儒武試取也儒生入格八十人武士入格二百一人予意在於敷惠而同慶已頒賞者外令道臣及本府使招致公堂之庭賜第者呼新來施賞者頒賞以其緣由狀聞事下諭于道臣試券之三上以上及儒武入格榜目依關東嶠南耽羅賓興錄例名之曰豐沛賓興錄儒之三中以上武之柳六居首者各給一本奉命大臣重臣承史本道觀察使本府使亦爲頒給營邑亦藏一本時原任大臣閣臣試官儀軌堂郞亦頒本事令內閣儀軌廳知悉仍命退承史以次退出
정조 19년
兼都承旨李祖源奉命在外行左承旨李益運坐直右承旨任希存坐左副承旨蔡弘遠坐右副承旨閔昌爀坐同副承旨李肇源坐直注書鄭文始病一員未差假注書具得魯仕直趙台榮仕事變假注書任俊常仕
정조 19년
李益運啓曰明日經筵取稟傳曰停
정조 19년
李益運啓曰今初六日景慕宮夏享大祭親祭文當爲製進藝文提學李秉鼎待開門牌招何如傳曰允
정조 19년
承旨前望單子入之閔昌爀落點
정조 19년
傳于任希存曰右承旨入侍
정조 19년
傳于任希存曰今番端午帖居首至以擲則藻鐵書之紙面豈可循例給上弦弓乎特賜貂皮笠耳掩一部依古任希簡例着而出去
정조 19년
李益運以禮曹言啓曰卽接健元陵令徽陵參奉所報則今此端午祭享兩官當爲備員而參奉洪大衡令鄭謙煥身病猝重時日之內萬無進參之望云莫重祭享兩官不可不備健元陵參奉洪大衡徽陵令鄭謙今姑改差其代卽令該曹口傳差出以爲備員將事之地何如傳曰鄭謙煥則事勢似然他司口傳相換可也
정조 19년
吏曹口傳政以李庚運爲兵曹參議徽陵令鄭謙煥顯陵令辛漸相換大司成李晩秀單付以崔守魯爲兵曹參議金熙朝爲參知
정조 19년
蔡弘遠以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 19년
蔡弘遠以備邊司言啓曰卽見湖西關東暗行御史韓致應別單則其一原州各倉各穀合爲四萬一千六百六十一石內流來逋恰爲一萬六千九百九十七石而逃故居多指徵無處一兩年之內萬無準捧使道臣量定年限除耗流伊捧上永春元會各穀一萬二千四百五十石內流亡絶戶未捧爲二千一百九十七石吏奴逋爲一千七百二十一石壬癸以來停退爲一千八百二十三石前縣監李明誠貸用爲一千四百六十五石李明誠所用及吏奴逋刻期督捧至於流亡絶戶縣報營啓以五分一除耗定捧則今年之五六百殘戶安知不如昨年之流散乎待其安集更爲從長區處停退條亦不可更加査櫛前縣監單代米太一千三百五十石零流伊還作本色而四五年內行部不入長吏之侵漁民生之疾苦若是成痼道臣不能察飭一味掩置之罪不可無警事也還穀法意何等嚴重而吏奴逋負若是狼藉初旣一任偸弄終又因循掩置甚至於守令貸用之說發於繡啓揆以法綱萬萬寒心若此不別加嚴處以爲大懲創之地而許令限年除耗分數緩督則守令吏奴將無以所懲畏若或謂以指懲無處徵及隣族貽害平民則其爲弊端反有甚焉分付道臣逋負吏奴各別嚴査期於準數徵捧分其輕重如律勘斷前縣監李明誠貸用條一體査實準數充納至於民間停退及單代者荒歲民情不可無闊狹之道亦爲詳査待秋成準數收捧後狀聞永春前縣監李明誠方在拿處姑不論勘而不飭云道臣不可無警當該道臣推考爲宜其一原州東四面乃是顯隆園香炭所封而在前山火田納稅無過四百兩矣自癸丑道臣定爲六百五十兩目今東面民戶年年減縮一戶兼四戶之稅者比比有之令道臣及今變通永春己亥査陳後陳結爲一百三十七結流亡歲增無處故朝家特許降續而惠廳謂以旣勘當年條則不許懸頉令該廳許頉事也香炭所封事體莫重當初稅額一從邑例道臣據實定摠則加稅之說已是可怪民戶減縮云云尤極驚駭若非吏鄕從中濫徵必是奸民做出稱冤揆以事理居一於此分付道臣更爲詳査啓聞後稟處旣以香炭事有所論陳則別立條件實合愼重而今此別單竝與永春陳結合成一條殊涉未安當該御史推考爲宜道臣之狀請降續若在稅摠磨勘之後則該廳之不敢擅許勢所固然而舊陳白徵果是的實則亦宜有區別之道分付該道該廳詳査往復從便善處爲宜其一永春軍額合爲八百餘名而虛名疊丁爲三百五名之多朝家特許移送他邑而營門尙無移屬之擧則今年番布其將還責於永春之民劃卽變通事也近來簽丁之弊無邑不然三百餘名軍額之移疾他邑固非容易可爲而自朝家旣許移送之後番布之有難仍責誠如繡啓分付道臣量其額數從便區處俾無虛名疊徵之弊爲宜其一關東蔘價逐年增價昨年江陵春川蔘商等五人蕩敗自退故分排於各邑蔘商使之替徵者至於一萬三千餘兩之多五人之代擧皆厭避終不立代而以殖利錢言之他各邑則五分生殖此兩邑則三分取殖補蔘軍官番錢他各邑則皆徵二兩兩邑則只捧一兩五錢依他例添殖二分加捧五錢而若不然則兩邑蔘商之代自本府擇差以爲營商邑商分力擔當事也以本道蔘弊事蔘商輩之奔走稱冤非至一再而五分殖利係是法外有非自朝家指揮之事許多軍官之番錢加徵兩邑蔘商之邑民擇差俱屬民弊亦難遽議而大抵貢蔘事體何等莫重元價添價亦不爲少而蔘商輩用之無節不善採貿蔘品則漸致劣下蔘商則益就凋弊至以殖利添價邑商分差等猥瑣之事仰煩朝家揆以事面誠極寒心分付道臣從長變通更毋敢以此等之說登聞爲宜其一原州東四面千餘戶今不過五六百戶永春一千三百戶今不過六百餘戶目今先務惟在抄其漏者刷其流者申明籍法然後可以計口充定事也籍法本自嚴重漏戶實爲痼瘼軍丁還弊皆由於此不但原永兩邑而已適當式年收籍之時流徙之類着意安集隱戶漏丁一一査括俾無如前因循之弊事申飭分付於兩道道臣何如傳曰允
정조 19년
閔昌爀以吏曹言啓曰今此各陵殿宮園墓端午祭執事當爲磨鍊而老病公故外實無推移分排之路依例刑官及司饔院官員通融塡差之意敢啓傳曰知道